Fil 1:11 Die ken en liefhê van die HERE sorg daarvoor dat 'n mens vol word van die vrug van die geregtigheid. Dit gaan hier daarom dat jy vanuit God se liefde reg vir Hom wil lewe. Jou strewe het geword om volgens Gods se reg te lewe. Glo in Christus is nooit net dat jy dinge weet nie. Regtig glo is dat jy met Christus leef. Dat jy so wil leef soos Christus geleef het. Dit beteken vanuit God se liefde in volle gehoorsaamheid aan die Hemelvader. Die Here Jesus het dit altyd vir 100% gedoen. Ons kom voor Christus terugkeer op aarde nooit tot die 100% nie. By ons bly vergifnis elke dag nodig. Nogtans is dit nooit 'n verskoning om ongehoorsaam aan die HERE te wees nie. Dit is nooit 'n verskoning om nie te wil toeneem in kennis en leef volgens God se wil nie. Wie God se liefde in Christus raaksien wil regtig die vrug van 'n lewe volgens God se reg in hierdie wêreld wys. Ek dink nou ook aan wat ons lees in Gal 5:6. Ons lees daar oor die krag van die geloof. Wat is die geloof wat krag het? Dan sê die Gees: "die geloof wat deur die liefde werk." Die ware geloof bly nooit by die weet staan nie maar wil met die HERE leef. Wil vir Hom leef. Sy slaaf wees is dan die mooiste en die beste wat jy wil wees. Verslaaf aan Sy wil en so staan in die vryheid van die kind van God wees. Heerlik. Hoe groot is God se genade dan in jou en my lewe. Ons kom dan tot ons doel. Die doel waaroor ons lees in Efese 2: "Want ons is Sy maaksel, geskape in Christus Jesus tot goeie werke wat God voorberei het, sodat ons daarin kan wandel." Vs 10